b'\n_START_ARTICLE_\nProtmu\xc5\xa1is\n_START_SECTION_\nTaisykl\xc4\x97s\n_START_PARAGRAPH_\nTradici\xc5\xa1kai kiekvienose Protmu\xc5\xa1io rungtyn\xc4\x97se viena prie\xc5\xa1 kit\xc4\x85 \xc5\xbeaid\xc5\xbeia dvi arba trys komandos. Vienu metu u\xc5\xbe vien\xc4\x85 komand\xc4\x85 gali \xc5\xbeaisti nuo trij\xc5\xb3 iki penki\xc5\xb3 \xc5\xbemoni\xc5\xb3. Rungtyni\xc5\xb3 metu paeiliui yra pateikiama de\xc5\xa1imt i\xc5\xa1 anksto parengt\xc5\xb3 klausim\xc5\xb3, kurie yra parodomi projektoriaus ekrane (stengiamasi pateikti tokius klausimus, kuriems atsakyti reik\xc4\x97t\xc5\xb3 tiek \xc5\xbeini\xc5\xb3, tiek loginio m\xc4\x85stymo). Pateikus klausim\xc4\x85, abi komandos turi minut\xc4\x99 laiko tartis tarpusavyje. Kai kuri nors komanda nusprend\xc5\xbeia, kad atsakym\xc4\x85 sugalvojo, spaud\xc5\xbeia mygtuk\xc4\x85 ir atsakin\xc4\x97ja. Jei atsakym\xc4\x85 ved\xc4\x97jas ir/arba teis\xc4\x97jas \xc4\xafskaito, komandai skiriamas ta\xc5\xa1kas ir ekrane parodomas pilnas atsakymas, o jei ne \xe2\x80\x93 teis\xc4\x99 galvoti iki skirtosios minut\xc4\x97s pabaigos ir bandyti atsakin\xc4\x97ti turi var\xc5\xbeov\xc5\xb3 komanda (kiekviena komanda \xc4\xaf vien\xc4\x85 klausim\xc4\x85 gali bandyti atsakin\xc4\x97ti tik kart\xc4\x85). Ta komanda, kuri i\xc5\xa1 de\xc5\xa1imties klausim\xc5\xb3 atsako daugiau, laimi. Jei po de\xc5\xa1imties klausim\xc5\xb3 abi komandos turi po lygiai ta\xc5\xa1k\xc5\xb3 ir rungtyn\xc4\x97s vyksta reguliariajame sezone, skelbiamos lygiosios; jei taip \xc4\xafvyksta atkrintam\xc5\xb3j\xc5\xb3 var\xc5\xbeyb\xc5\xb3 metu, \xc5\xbeaid\xc5\xbeiamas prat\xc4\x99simas, kuriame pateikin\xc4\x97jami papildomi klausimai iki tol, kol kuri nors komanda atsako teisingai \xe2\x80\x93 ta komanda tada ir yra skelbiama nugal\xc4\x97toja. Pusfinaliuose yra pateikiama ne po de\xc5\xa1imt, bet po dvylika klausim\xc5\xb3, o finale \xe2\x80\x93 penkiolika. Oficialios Protmu\xc5\xa1io taisykl\xc4\x97s (15 sezonas), Oficialios Protmu\xc5\xa1io taisykl\xc4\x97s (16 sezonas), Oficialios Protmu\xc5\xa1io taisykl\xc4\x97s (17 sezonas), Oficialios Protmu\xc5\xa1io taisykl\xc4\x97s (20 sezonas).\n_START_SECTION_\nTurnyro sistema\n_START_PARAGRAPH_\nKiekvienais metais yra surengiami du \xc4\x8dempionatai (sezonai), pavasar\xc4\xaf ir ruden\xc4\xaf (tarp j\xc5\xb3 b\xc5\xabna egzamin\xc5\xb3 sesijos ir student\xc5\xb3 atostogos). Kiekvienas \xc4\x8dempionatas susideda i\xc5\xa1 var\xc5\xbeyb\xc5\xb3 grup\xc4\x97se (reguliariojo sezono) ir atkrintam\xc5\xb3j\xc5\xb3 var\xc5\xbeyb\xc5\xb3. Grupi\xc5\xb3 skai\xc4\x8dius priklauso nuo dalyvaujan\xc4\x8di\xc5\xb3 komand\xc5\xb3 kiekio, tad sistema \xc5\xa1iek tiek kinta. Kai kuriuose sezonuose dalyje ma\xc4\x8d\xc5\xb3 \xc5\xbeaid\xc5\xbeia po tris komandas._NEWLINE_Kiekvien\xc4\x85 dien\xc4\x85, kai vyksta Protmu\xc5\xa1is, paprastai yra \xc5\xbeaid\xc5\xbeiama po ketverias rungtynes (per finalo ketvert\xc4\x85 \xe2\x80\x93 trejas rungtynes) ir viskas u\xc5\xbetrunka apie dvi valandas. Dvide\xc5\xa1imtajame sezone Protmu\xc5\xa1io var\xc5\xbeybos vykdavo kiekvien\xc4\x85 tre\xc4\x8diadien\xc4\xaf nuo 18:30. Ateiti pa\xc5\xbei\xc5\xabr\xc4\x97ti var\xc5\xbeyb\xc5\xb3 gali kiekvienas norintis._NEWLINE_Greta pagrindinio \xc4\x8dempionato nuolatos vyksta ir kitokie \xc5\xbeaidimai: n\xc4\x97 vienai komand\xc5\xb3 neatsakius \xc4\xaf klausim\xc4\x85, galimyb\xc4\x99 atsakin\xc4\x97ti turi \xc5\xbei\xc5\xabrovai (o \xc4\x8dempionato pabaigoje paskelbiami daugiausiai klausim\xc5\xb3 atsak\xc4\x99 \xc5\xbei\xc5\xabrovai), yra renkami geriausi klausimai bei skelbiami daugiausiai klausim\xc5\xb3 atsiunt\xc4\x99 \xc5\xbeaid\xc4\x97jai ir \xc5\xbei\xc5\xabrovai (klausimus gali si\xc5\xb3sti bet kas), visiems susirinkusiems yra u\xc5\xbeduodami papildomi klausimai, kuriuos atsakius galima laim\xc4\x97ti specialius prizus.\n_START_SECTION_\nKlausimai\n_START_PARAGRAPH_\nProtmu\xc5\xa1yje u\xc5\xbeduodami klausimai reikalauja tiek \xc5\xbeini\xc5\xb3, tiek loginio m\xc4\x85stymo. Jie b\xc5\xabna i\xc5\xa1 \xc4\xafvairi\xc5\xb3 sri\xc4\x8di\xc5\xb3 (pavyzd\xc5\xbeiui, istorijos, geografijos, dail\xc4\x97s, fizikos, biologijos, technikos istorijos ir naujovi\xc5\xb3, muzikos). Da\xc5\xbeniausiai klausimai yra apie kokius nors menkai \xc5\xbeinomus dalykus ar \xc4\xafvykius ir tod\xc4\x97l atrodo sunk\xc5\xabs, bet i\xc5\xa1 esm\xc4\x97s atsakym\xc4\x85 \xc4\xaf kiekvien\xc4\x85 klausim\xc4\x85 galima i\xc5\xa1m\xc4\x85styti remiantis bendromis \xc5\xbeiniomis apie susijusius dalykus. Geras Protmu\xc5\xa1io klausimas yra tas, \xc4\xaf kur\xc4\xaf niekas negali atsakyti i\xc5\xa1 karto ir tik po pasitarimo, kuriame kiekvienas komandos narys i\xc5\xa1rei\xc5\xa1kia savo nuomon\xc4\x99 ir pasteb\xc4\x97jimus, komanda sugalvoja atsakym\xc4\x85. Klausim\xc5\xb3, \xc4\xaf kuriuos kuri nors i\xc5\xa1 \xc5\xbeaid\xc5\xbeian\xc4\x8di\xc5\xb3 komand\xc5\xb3 atsako teisingai, skai\xc4\x8dius \xc4\xafvairiose rungtyn\xc4\x97se yra skirtingas (kai kuriose teatsakomi keli klausimai, o kitose \xe2\x80\x93 kai \xc5\xbeaid\xc5\xbeia stipriausios komandos \xe2\x80\x93 beveik visi), bet da\xc5\xbeniausiai dvikovose komandos atsako pus\xc4\x99 ar 60\xc2\xa0% klausim\xc5\xb3._NEWLINE_Kiekvienas klausimas susideda i\xc5\xa1 dviej\xc5\xb3 skaidri\xc5\xb3 \xe2\x80\x93 klausimo ir atsakymo. Klausimo skaidr\xc4\x97je da\xc5\xbeniausiai b\xc5\xabna \xc4\xaf\xc5\xbeanga (skirta apib\xc5\xabdinti b\xc5\xabsimo klausimo tem\xc4\x85, sukelti \xc4\xaftamp\xc4\x85 prie\xc5\xa1 klausimo pasakym\xc4\x85 ir pagelb\xc4\x97ti b\xc5\xabsimosiose atsakymo paie\xc5\xa1kose) ir pats klausimas. Atsakymo skaidr\xc4\x97je b\xc5\xabna i\xc5\xa1samus atsakymas \xc4\xaf klausim\xc4\x85. Protmu\xc5\xa1io tikslas n\xc4\x97ra vien linksminti \xc5\xbemones, bet ir pl\xc4\x97sti \xc5\xbeaid\xc4\x97j\xc5\xb3 ir \xc5\xbei\xc5\xabrov\xc5\xb3 \xc5\xbeinias, tad klausimai apie \xc4\xafdomius, bet menkai \xc5\xbeinomus dalykus, yra ypa\xc4\x8d vertinami. Tiek klausimo, tiek atsakymo skaidr\xc4\x97 b\xc5\xabna iliustruota nuotraukomis. Retkar\xc4\x8diais b\xc5\xabna klausim\xc5\xb3 su animuotais ar videointarpais arba su garso \xc4\xafra\xc5\xa1ais._NEWLINE_Visi (tiek dalyviai, tiek \xc5\xbei\xc5\xabrovai, tiek kiti \xc5\xbemon\xc4\x97s) gali si\xc5\xb3sti klausimus Protmu\xc5\xa1iui (dalyvi\xc5\xb3 atsi\xc5\xb3sti klausimai neb\xc5\xabna pateikiami t\xc5\xb3 rungtyni\xc5\xb3, kuriose \xc5\xbeaid\xc5\xbeia j\xc5\xb3 komandos, metu). Pilnas apra\xc5\xa1ymas, kokie tur\xc4\x97t\xc5\xb3 b\xc5\xabti Protmu\xc5\xa1io klausimai, ir patarimai klausim\xc5\xb3 k\xc5\xabr\xc4\x97jams.\n_START_SECTION_\nIstorija\n_START_PARAGRAPH_\nProtmu\xc5\xa1is pirm\xc4\x85 kart\xc4\x85 surengtas 1997-aisias metais. Reguliariai, po du \xc4\x8dempionatus per metus, yra rengiamas nuo 2003-i\xc5\xb3j\xc5\xb3 met\xc5\xb3. Ilgainiui Protmu\xc5\xa1is augo ir pl\xc4\x97t\xc4\x97si. Daug\xc4\x97jo dalyvaujan\xc4\x8di\xc5\xb3 komand\xc5\xb3, did\xc4\x97jo skai\xc4\x8dius fakultet\xc5\xb3 ir universitet\xc5\xb3, kuri\xc5\xb3 studentai \xc5\xbeaid\xc5\xbeia Protmu\xc5\xa1yje. Ger\xc4\x97jo technika (pavyzd\xc5\xbeiui, paprast\xc4\x85 rank\xc5\xb3 k\xc4\x97lim\xc4\x85 i\xc5\xa1rei\xc5\xa1kiant nor\xc4\x85 atsakin\xc4\x97ti komandoms pakeit\xc4\x97 stalini\xc5\xb3 lemp\xc5\xb3 jungin\xc4\x97jimas, o nuo penktojo sezono \xe2\x80\x93 specialiai sukurti mygtukai), daug\xc4\x97jo organizatori\xc5\xb3 ir klausim\xc5\xb3 k\xc5\xabr\xc4\x97j\xc5\xb3, atsirado ir daug\xc4\x97jo r\xc4\x97m\xc4\x97j\xc5\xb3, kurie sudar\xc4\x97 s\xc4\x85lygas i\xc5\xa1laikyti interneto svetain\xc4\x99 bei prad\xc4\x97ti teikti prizus, buvo sukurta ir gerinama interneto svetain\xc4\x97 bei forumas._NEWLINE_Protmu\xc5\xa1is buvo ne kart\xc4\x85 apra\xc5\xa1ytas studenti\xc5\xa1koje spaudoje. 2006 m. ruden\xc4\xaf Protmu\xc5\xa1iui taip pat buvo paskirtas straipsnis Lietuvos Ryto priede Sostin\xc4\x97, rodytas siu\xc5\xbeetas LRT laidoje Labas Rytas. Nuo 2006 m. pavasario Protmu\xc5\xa1is bendradarbiauja su Tarptautine Viktorin\xc5\xb3 Asociacija. Tais metais pirm\xc4\x85kart Lietuvoje surengtas Pasaulio viktorinos (kviz\xc5\xb3) \xc4\x8dempionato nacionalinis etapas. 2006 m. gruod\xc4\xaf Protmu\xc5\xa1io atstovai dalyvavo Europos Viktorinos \xc4\x8cempionate Pary\xc5\xbeiuje, kur buvo pademonstruotas Protmu\xc5\xa1io \xc5\xbeaidimas. 2008 m. Protmu\xc5\xa1is apra\xc5\xa1ytas dienra\xc5\xa1tyje 15 min._NEWLINE_Antrajame sezone, 2003-i\xc5\xb3j\xc5\xb3 ruden\xc4\xaf, dalyvavo 10 komand\xc5\xb3, visos jos buvo i\xc5\xa1 VU Gamtos moksl\xc5\xb3 fakulteto bei VU Chemijos fakulteto._NEWLINE_Tre\xc4\x8diasis sezonas (2004 m. pavasaris) - 16 komand\xc5\xb3, jau i\xc5\xa1 \xc4\xafvairi\xc5\xb3 VU fakultet\xc5\xb3._NEWLINE_Ketvirtasis sezonas (2004 m. ruduo) - 15 komand\xc5\xb3._NEWLINE_Penktasis sezonas (2005 m. pavasaris) - 21 komanda, jau ne vien i\xc5\xa1 Vilniaus universiteto._NEWLINE_\xc5\xa0e\xc5\xa1tasis sezonas (2005 m. ruduo) - 22 komandos._NEWLINE_Septintasis sezonas (2006 m. pavasaris) -  nor\xc4\x85 dalyvauti parei\xc5\xa1k\xc4\x97 26 komandos. D\xc4\x97l komand\xc5\xb3 gausos pirm\xc4\x85syk teko rengti papildomas atrankos var\xc5\xbeybas, po kuri\xc5\xb3 toliau dalyvauti liko 20 komand\xc5\xb3._NEWLINE_A\xc5\xa1tuntasis sezonas (2006 m. ruduo) - 28 komandos._NEWLINE_Devintasis sezonas (2007 m. pavasaris) - 35 komandos, jau ne vien i\xc5\xa1 Vilniuje \xc4\xafsik\xc5\xabrusi\xc5\xb3 auk\xc5\xa1tojo mokslo \xc4\xafstaig\xc5\xb3._NEWLINE_De\xc5\xa1imtasis sezonas (2007 m. ruduo) - 24 komandos._NEWLINE_Vienuoliktasis sezonas (2008 m. pavasaris) - 27 komandos._NEWLINE_Dvyliktasis sezonas (2008 m. ruduo) - 28 komandos._NEWLINE_Tryliktasis sezonas (2009 m. pavasaris) - 38 komandos._NEWLINE_Keturioliktasis sezonas (2009 m. ruduo) - 30 komand\xc5\xb3._NEWLINE_Penkioliktasis sezonas (2010 m. pavasaris) - 22 komandos._NEWLINE_\xc5\xa0e\xc5\xa1ioliktasis sezonas (2010 m. ruduo) - 24 komandos._NEWLINE_Septynioliktasis sezonas (2011 m. pavasaris) - 21 komanda._NEWLINE_A\xc5\xa1tuonioliktasis sezonas (2011 m. ruduo) - 28 komandos._NEWLINE_Devynioliktasis sezonas (2012 m. pavasaris) - 24 komandos._NEWLINE_Dvide\xc5\xa1imtasis sezonas (2012 m. ruduo) - 36 komandos._NEWLINE_Dvide\xc5\xa1imt pirmasis sezonas (2013 m. pavasaris) - 27 komandos._NEWLINE_Dvide\xc5\xa1imt antrasis sezonas (2013 m. ruduo) - 21 komanda._NEWLINE_Be oficiali\xc5\xb3 sezon\xc5\xb3 buvo organizuojamos ir kitos Protmu\xc5\xa1io rungtyn\xc4\x97s ir miniturnyrai \xe2\x80\x93 parodomosios var\xc5\xbeybos, skirtos populiarinti \xc5\xbeaidim\xc4\x85, taip pat temin\xc4\x97s var\xc5\xbeybos, rengtos kaip \xc4\xafvairi\xc5\xb3 didesni\xc5\xb3 rengini\xc5\xb3 (moksleivi\xc5\xb3 olimpiad\xc5\xb3, pirmakursi\xc5\xb3 student\xc5\xb3 stovykl\xc5\xb3, fantast\xc5\xb3 rengini\xc5\xb3 (Lituanicon, Hukonas) ir kt.) dalis. \xc5\xa0i\xc5\xb3 var\xc5\xbeyb\xc5\xb3 metu \xc5\xbeaidimo taisykl\xc4\x97s ir klausimai gali skirtis nuo \xc4\xafprast\xc5\xb3 (pavyzd\xc5\xbeiui, visi klausimai gali b\xc5\xabti susij\xc4\x99 su renginio tema)._NEWLINE_Pagal dabartines taisykles kiekvienoje komandoje galima registruoti nuo 5 iki 8 \xc5\xbeaid\xc4\x97j\xc5\xb3. Kai kurios komandos dalyvauja Protmu\xc5\xa1yje daug met\xc5\xb3 (yra \xc5\xbeaid\xc4\x97j\xc5\xb3, dalyvaujan\xc4\x8di\xc5\xb3 nuo pat 1997-\xc5\xb3j\xc5\xb3), o kitos i\xc5\xa1siskirsto po vieno ar keli\xc5\xb3 sezon\xc5\xb3; prie\xc5\xa1 kiekvien\xc4\x85 sezon\xc4\x85 u\xc5\xbesiregistruoja bent kelios naujos komandos. Dalis komand\xc5\xb3 atstovauja fakultetams (t. y. visi j\xc5\xb3 nariai yra tam tikro fakulteto studentai), o kitose yra nari\xc5\xb3 i\xc5\xa1 \xc4\xafvairi\xc5\xb3 mokslo \xc4\xafstaig\xc5\xb3._NEWLINE_Ilg\xc4\x85 laik\xc4\x85 Protmu\xc5\xa1io var\xc5\xbeyboms teis\xc4\x97javo d\xc4\x97stytojas Kastytis Beitas.'